कुश्ती का पहला और बड़ा राउंड जीत गए बृजभूषण, नाबालिग पहलवान केस में क्लीन चिट
BJP MP Brij Bhushan Sharan Singh Wrestlers Case Update. Follow Wrestling Federation of India (WFI) chief and BJP MP Brij Bhushan Sharan Sing Sexual Harassment Latest News Opinion, Videos and Photos On Dainik Bhaskar आख़िर बृजभूषण शरण सिंह कुश्ती का पहला बड़ा राउंड तो जीत ही गए। नाबालिग पहलवान के यौन शोषण मामले में पुलिस ने उन्हें क्लीन चिट दे दी।
आख़िर बृजभूषण शरण सिंह कुश्ती का पहला बड़ा राउंड तो जीत ही गए। नाबालिग पहलवान के यौन शोषण मामले में पुलिस ने उन्हें क्लीन चिट दे दी। गुरुवार को पटियाला हाउस कोर्ट में पुलिस ने इस मामले की क्लोज़र रिपोर्ट पेश कर दी। इसी के साथ बालिग़ पहलवानों के आरोपों वाले मामले में चार्जशीट भी पेश कर दी गई है। इस चार्जशीट में कुश्ती संघ के असिस्टेंट सेक्रेटरी विनोद तोमर को भी आरोपी बनाया गया है।
दरअसल, कुछ दिनों पहले नाबालिग पहलवान और उसके पिता ने अपना बयान बदल लिया था। एक तरह से बृजभूषण पर लगाए गए सारे आरोप वापस ले लिए गए थे। ऐसे में पुलिस को तो क्लोज़र रिपोर्ट दाखिल करनी ही थी, सो कर दी गई।
अब नाबालिग पहलवान ने पहले वाक़ई झूठी रिपोर्ट लिखाई थी, या किसी दबाव में उसे और उसके पिता को आरोप वापस लेने पड़े, यह कोई नहीं जानता। लगता नहीं कि कोई दबाव नहीं होगा, क्योंकि झूठी रिपोर्ट पर इतना बड़ा और इतना लम्बा बखेड़ा खड़ा करने की हिम्मत एक लड़की कैसे कर सकती है?
ख़ैर बालिग़ पहलवान गुरुवार को दाखिल की गई चार्जशीट पर अब अपनी अगली रणनीति पर विचार कर रहे हैं। हालाँकि यह बात किसी से छिपी नहीं है कि बृजभूषण के ख़ानदान के कई लोग इस कुश्ती संघ से जुड़े हुए हैं और बाक़ायदा बड़े पदाधिकारी बन बैठे हैं। बृजभूषण के बेटे करण भूषण सिंह अप्रैल में सरकार द्वारा कार्यकारी परिषद भंग करने से पहले तक कुश्ती संघ के उपाध्यक्ष थे। वे 2018 में उत्तर प्रदेश कुश्ती संघ के उपाध्यक्ष चुने गए थे।
​​​बृजभूषण के दामाद विशाल सिंह फ़िलहाल बिहार कुश्ती संघ के अध्यक्ष हैं। कुश्ती संघ के संयुक्त सचिव आदित्य प्रताप सिंह बृजभूषण के बेटे के साले हैं।
बहरहाल, एक दबंग नेता की गंभीर आरोपों के बावजूद इस तरह जीत होना आश्चर्यजनक माना जा रहा है। अब देखना यह है कि पॉक्सो एक्ट के मामले को सफलता पूर्वक निबटाने के बाद बालिग़ पहलवानों के मामले में दाखिल चार्जशीट पर आगे क्या होता है? ऐसा तो नहीं कि बालिग़ पहलवान भी किसी अदृश्य दबाव के आगे झुक जाएँ और बृजभूषण शरण सिंह फिर से अपना विजयी झंडा लहराते फिरें! कुछ भी हो सकता है।
देखना यह है कि बालिग़ पहलवान अपनी अगली रणनीति कैसी बनाते हैं और आख़िर उनका अगला एक्शन क्या होगा?